《六月甲申雨后凉气如秋》
宋代·舒岳祥

蘋花消息入疏棂，六月何曾有此清。
晚饭出门新雨过，深衣临水早蝉鸣。
月西人影如鸿影，风里松声带鹤声。
此意寂寥谁会得，沉沉默默自含情。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。